ຂປລ. ເລີ່ມແຕ່ຕົ້ນເດືອນກໍລະກົດ ຜ່ານມາ, ຄະນະເລຂາທິການສູນກາງພັກ ໄດ້ມີຄຳສັ່ງຊີ້ນຳໃຫ້ບັນດາ ຄະນະພັກກະຊວງ-ອົງການ, ສູນກາງແນວລາວສ້າງຊາດ, ອົງການຈັດຕັ້ງມະຫາຊົນ, ລວມທັງນະ ຄອນຫລວງວຽງຈັນ ແລະ ທຸກແຂວງໃນທົ່ວປະເທດ ໃຫ້ເພີ່ມທະວີ ວຽກງານການຕິດຕາມ ໃນປັດຈຸບັນມີສະພາບການ ແລະ ປະກົດການຕ່າງໆທີ່ເກີດຂຶ້ນ ເຊິ່ງມີຫລາຍອັນກະທົບ ແລະ ສົ່ງຜົນສະທ້ອນເຖິງ ແນວຄິດຂອງສະມາຊິກພັກ, ພະນັກງານ, ທະຫານ, ຕຳຫລວດ ແລະ ປະຊາຊົນທັງດ້ານຕັ້ງໜ້າ ແລະ ດ້ານຫຍໍ້ທໍ້ ລວມທັງ ການບິດເບືອນໃສ່ຮ້າຍປ້າຍສີ ຈາກຜູ້ບໍ່ຫວັງດີຕໍ່ປະເທດຊາດ, ຕໍ່ການນຳພາຂອງພັກ-ລັດ.
ການຕິດຕາມເກັບກຳ ສະພາບແນວຄິດ ຫາງສຽງສັງຄົມ ແມ່ນການສັງລວມເອົາ ທັດສະນະຂອງມະຫາຊົນ, ຊັ້ນຄົນຕ່າງໆທີ່ມີຕໍ່ເຫດການ, ປະກົດການທີ່ເກີດຂຶ້ນໃນສັງຄົມ ນັບທັງດ້ານຕັ້ງໜ້າ ທີ່ຄວນເສີມຂະຫຍາຍ ແລະ ດ້ານຫຍໍ້ທໍ້ ທີ່ຄວນປັບປຸງ ເພື່ອລາຍງານຂັ້ນເທິງ ໃຫ້ມີທິດຊີ້ນຳ ແລະ ເສີມຂະຫຍາຍສິ່ງທີ່ດີ ແລະ ແກ້ໄຂຕໍ່ກັບບັນດາຂໍ້ຄົງຄ້າງ ໃຫ້ຖືກຕ້ອງ ແລະ ທັນການ, ຖ້າມີການຕິດຕາມເກັບກຳສະພາບແນວຄິດ ຫາງສຽງສັງຄົມໄດ້ຄົບຖ້ວນ, ທົ່ວເຖິງ, ຖືກຕ້ອງ, ຊັດເຈນ ແລະ ລາຍງານຂັ້ນເທິງເປັນປົກກະຕິ, ຂັ້ນເທິງກໍຈະມີບ່ອນອີງ ໃນການພິຈາລະນາ ກຳນົດມາດຕະການ ແລະ ວິທີການແກ້ໄຂບັນດາປະກົດການຫຍໍ້ທໍ້ຕ່າງໆ ທີ່ເກີດຂຶ້ນໃນສັງຄົມ ໃຫ້ນັບມື້ນັບຫລຸດໜ້ອຍຖອຍລົງ. ສະນັ້ນ, ຈຶ່ງເຫັນໄດ້ວ່າ ວຽກງານເກັບກຳສະພາບແນວຄິດ ຫາງສຽງສັງຄົມ ແມ່ນວຽກງານໜຶ່ງ ທີ່ສຳຄັນຂອງພັກ ໃນການກວດກາຕິດຕາມ ການຈັດຕັ້ງປະຕິບັດ ແນວທາງນະໂຍບາຍຂອງພັກ, ແຜນພັດທະນາ ເສດຖະກິດ-ສັງຄົມ ແລະ ລະບຽບກົດໝາຍຂອງລັດ.
ໃນໄລຍະທີ່ຜ່ານມາ ຄະນະພັກແຕ່ລະຂັ້ນ ແຕ່ສູນກາງລົງຮອດທ້ອງຖິ່ນ ກໍໄດ້ມີຄວາມພະຍາຍາມ ຊີ້ນຳອົງການທີ່ກ່ຽວຂ້ອງຂອງ ພັກ-ລັດ ເຊັ່ນ: ຄະນະໂຄສະນາອົບຮົມ, ຂະແໜງການຖະແຫລງຂ່າວ ວັດ ທະນະທຳ ແລະ ຂະແໜງການອື່ນໆ ເກັບກຳສະພາບແນວຄິດຈິດໃຈ ຂອງປະຊາຊົນ ແລະ ຫາງສຽງ ຂອງສັງຄົມ ເພື່ອລາຍງານຕໍ່ການນຳຂັ້ນຕ່າງໆ ເປັນປົກກະຕິພໍສົມຄວນ, ແຕ່ເຫັນວ່າ ຄຸນນະພາບບໍ່ທັນສູງ, ຍັງບໍ່ເກັບກຳຫາງສຽງສັງຄົມ ໄດ້ຢ່າງຄົບຖ້ວນ ແລະ ທົ່ວເຖິງ ຈຶ່ງເຮັດໃຫ້ຫາງສຽງສັງຄົມ ກໍຄື ບັນຫາທີ່ສັງຄົມຕັ້ງຂຶ້ນ ຍັງບໍ່ທັນໄດ້ຮັບການແກ້ໄຂ ຢ່າງສອດຄ່ອງ ແລະ ທັນການ.
ຂ່າວ:ຣາຊະວົງ
ເນື້ອໃນ: ຂປລ